ATUALITÂT - IGT: e i vins furlans a son «Venezia Giulia»
La Indicazion Geografiche Tipiche (plui famose come IGT) e je une marcje di origjin che e cualifiche i vins produsûts intune zone specifiche, che e presente uniformitât ambientâl e che e à di dâ carateristichis omogjeniis al vin stes.
LA SITUAZION_ Intune piramide di cualitât, a son vins di cualitât che si dividin in DOCG e DOC, e vins di taule che si dividin in IGT e vins di taule gjenerics. In Friûl, a son Ramandul e Picolit che a son DOCG, e po vot DOC: Carso, Collio, Colli Orientali Friuli, Friuli Annia, Friuli Aquileia, Friuli Grave, Friuli Latisana, Friuli Isonzo e la interregjonâl Lison-Pramaggiore cul Venit.
La leç 164/92 (come 5 art. 24), par tutelâ lis DOCG e lis DOC, e improibìs di doprâ par une IGT cualsiasedi non za utilizât par DOCG e DOC. Dal moment che «Carso» e «Friuli» a son za presints inte DOC, si veve di cjatâ une soluzion par nomenâ il vin IGT che e fos dut câs indicative de zone che no si podeve doprâ il non (Come 1 art.7).
Par fâ un esempli, il Trentin al à inventât, tant che IGT , «Vigneti delle Dolomiti».
DECISION… PE UNITÂT_ L’Assessorât regjonâl de Agriculture dal periodi, metût di front a cheste cuestion, poiadis di bande lis propuestis, al à pensât di scartâ la peraule «Friuli» e tignî invezit «Venezia Giulia» par denominâ la IGT e par fâ viodi la unitât regjonâl (cussì a disin i gjornâi de epoche). Si podevin fâ altris sieltis ancje di fantasie (Tiere Furlane, Vignis Furlanis…), domandâ plui IGT (come che a àn fat tantis regjons, ancje piçulis) ma cussì e je lade, e cumò la IGT Venezia Giulia e cjape dentri dut il teritori aministratîf des provinciis di Gurize, Pordenon, Triest e Udin.
A Vinitaly, l’exTocai diventât «Friulano», aromai al è lançât sul marcjât insieme cul slogan «Friulano totalmente friulano», a rapresentâ prodots e vins dal teritori dal Friûl. E alore borascjade, parcè che masse «Friulano» al fâs mâl.
ESEMPLI TOSCAN_ In Toscane, che di vin bon si intint, cualchi produtôr, par podê produsi vins di cualitât alte, ma dulà che i dissiplinârs di produzion a jerin masse strents, al à prodot vins IGT che i specialist americans dal vin a àn clamât «Supertuscans»: si fevele di Tignanello, Ornellaia, Sassicaia. Chest ultin, patecipant tal 1987 a un concors a Londre, al à vinçût sui grancj vins di Bordeaux.
E i furlans, lassant pierdi lis cjartis boladis e lavorant di cualitât, saressino bogns di produsi alte cualitât e creâ Superfurlans? Cheste je le sfide: ai produtôrs la rispueste.
Mara Piccoli
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn